钦定古今图书集成/明伦汇编/氏族典/第235卷 > 张辽
## 钦定古今图书集成/明伦汇编/氏族典/第235卷 > 张辽

按《魏志张辽传》：“辽字文远，雁门马邑人也。本聂壹之
后，以避怨变姓，少为郡吏。汉末，并州刺史丁原以辽
武力过人，召为从事，使将兵诣京都。何进遣诣河北
募兵，得千馀人。还，进败，以兵属董卓。卓败，属吕布，迁
骑都尉。布为李傕所败，从布东奔徐州，领鲁相，时年
二十八。太祖破吕布于下邳，辽将其众降，拜中郎将”，
赐爵关内侯。数有战功，迁裨将军。袁绍破，别遣辽定
鲁国诸县，与夏侯渊围昌豨于东海，辽为说太祖神
武，豨喜，随诣太祖，从讨袁谭、袁尚于黎阳，有功。复从
攻邺，邺破，辽别徇赵国、常山，招降缘山诸贼。还，太祖
自出迎辽，引共载以为荡寇将军。时荆州未定，复遣
辽屯长社、陈兰、梅成，以氐六县叛其众转入灊山。灊
中有天柱山，高峻二十馀里，道险狭。辽进到山下攻
之，尽掳其众。太祖论诸将功曰：“登天山，履峻险，以取
兰成，荡寇功也。”太祖征孙权还，使辽与乐进、李典等
将七千馀人屯合肥。孙权至，辽夜募敢从之士，得八
百人，先登陷阵，大呼自名。冲垒入至权麾下。权大惊，
见辽众少，乃聚围数重。辽直前急击，将麾下数十人
出，复还突围，拔出馀众。权人马皆披靡，无敢当者。太
祖大壮辽，拜征东将军。文帝即王位，转前将军，分封
兄汎及一子列侯，还屯合肥，进爵都乡侯。文帝践阼，
封晋阳侯。黄初二年，辽朝洛阳宫，文帝亲问《破吴》状。
还屯雍丘。孙权叛帝，遣辽乘舟至海陵临江，权甚惮
焉。是岁，辽与诸将破权将吕范，病笃，薨于江都，谥曰
“刚侯。”子虎嗣。薨，子统嗣。